ไฟแนนซ์ทูเดย์
งวดเข้ามาทุกทีสำหรับการเลือกผู้อำนวยการธนาคารออมสินคนใหม่ ที่ตัวเก็งยังวนกันอยู่ 2 คน แต่วันนี้
8 ต.ค. 2555

งวดเข้ามาทุกทีสำหรับการเลือกผู้อำนวยการธนาคารออมสินคนใหม่ ที่ตัวเก็งยังวนกันอยู่ 2 คน แต่วันนี้ 
ช.ชดาจะมาใบ้ตัวประธานกรรมการแบงก์ออมสินคนใหม่ ที่จะมาแทนคุณพี่พรรณี สถาวโรดม ที่กำลังครบวาระในเดือน พ.ย.นี้ 
แว่วมาว่า ผู้บริหารระดับสูงหารือกับฝ่ายการเมืองแล้ว ยังสงวนเก้าอี้นี้ให้กับคนจากกระทรวงการคลัง เพื่อให้กำกับดูแลได้ง่าย ฉะนั้นตำแหน่งนี้จะต้องเป็นของปลัดตุ้ม อารีพงศ์ ภู่ชอุ่ม ที่จะมานั่งเป็นประธานใหม่ คู่กับผู้อำนวยการใหม่ แต่เป็นคู่หูกันมาจากธนาคารอาคารสงเคราะห์ (ธอส.) โน่นแน่ะ 




 
...ตามแผนที่คุยกันไว้ สมมตินะว่าสมมติ เสี่ยวรวิทย์ ชัยลิมปมนตรี กรรมการผู้จัดการ ธอส. ได้ย้ายกลับไปอยู่แบงก์ออมสินละก็ คนที่จะขึ้นแท่นแทนไม่แคล้วว่าจะเป็น อังคณา ไชยมนัส รองกรรมการผู้จัดการ กลุ่มสายงานการตลาดและพัฒนาธุรกิจ 
อันนี้จริงหรือมั่ว ชัวร์หรือไม่ ก็ต้องติดตามกันต่อไป แต่ที่แน่ๆ วันที่ 24 ต.ค.นี้ กรรมการการสรรหาผู้อำนวยการออมสิน จะเชิญผู้สมัครทั้ง 4 มาแสดงวิสัยทัศน์ในวันที่ 24 ต.ค.นี้ คาดว่าภายในต้นเดือน พ.ย. 2555 คงได้ตัว ครม.ให้เห็นชอบ
...แต่ช้าก่อน ถ้ามีการปรับ ครม.ขึ้นมาก่อนละก็ อาจมีรายการโผพลิก ถ้า รมว.คลังไม่ได้ชื่อ กิตติรัตน์ ณ ระนอง เพราะเดอะโต้งเป็นสายตรงนายกฯ ปู มีกำลังต่อรองที่ปรึกษาผู้มีบารมีนอกราชอาณาจักร" การสรรหาผู้อำนวยการรอบนี้ดูเหมือน วรวิทย์ มีภาษีกว่าคนอื่น ถือเป็นผู้ที่มีประสบการณ์ทางด้านการเงิน เคยทำงานในธนาคารออมสินมาก่อน และเชื่อว่าน่าไม่มีปัญหากับการเมือง " แหล่งข่าวกล่าว 
...แบงก์ชาติ ดับฝันคนรอเงินกู้บ้านดอกเบี้ยต่ำ เพราะวงเงินเต็มหมดแล้ว แต่ก็ยังมีแก่ใจบอกให้ธนาคารพาณิชย์ นำเงินที่ได้รับชำระคืนจากลูกหนี้เอามาให้กู้หมุนเวียนดอกต่ำได้อีก ว่าแต่จะบริหารเงินกันยังไงน่ะซิ คงเวียนหัวพิลึก
...เห็นกระทรวงการคลัง มอบรางวัลรัฐวิสาหกิจดีเด่นให้ ธนาคารเพื่อการเกษตรและสหกรณ์การเกษตร (ธ.ก.ส.) แล้ว ช.ชดาส่ายหน้า เพราะสงสัยว่าเอาเกณฑ์อะไรมาวัดกันนะ